Knysna-man aangekla oor hy glo hond sleepGina. Foto: Knysna-dierekliniek/Facebook Martin van Leeuwen, voorsitter van die Knysna-dierewelsynsvereniging, sê twee inwoners van Brenton-on-Lake het aanklagte van dieremishandeling teen die hond se eienaar aanhangig gemaak na die voorval wat Donderdag plaasgevind het. Kapt. Bernadine Steyn, woordvoerder van die polisie, het bevestig dat daar Vrydag ‘n saak by die Knysna-polisiestasie geopen is. Die voorval het na bewering in Galjoenstraat plaasgevind. Steyn sê niemand is nog in hegtenis geneem in verband met die voorval nie. The Star berig daar was ‘n tou om die hond se nek vasgebind. Volgens die berig was die eienaar glo kwaad omdat die hond uit die erf ontsnap het. Die hond is na die Knysna-dierekliniek geneem vir behandeling. Die Knysna-dierekliniek het intussen op sy Facebook-blad gesê die hond, wat nou Gina heet, goeie vordering toon. “Ek is bly om te kan sê dat sy waarskynlik ten volle sal herstel,” het dr. Mark Shortreed in ‘n verklaring op die Facebook-blad gesê.